CELEX: 52020DC0518
Language: mt
Date: 2020-05-20 00:00:00
Title: Rakkomandazzjoni għal RAKKOMANDAZZJONI TAL-KUNSILL dwar il-Programm Nazzjonali ta’ Riforma tal-2020 ta’ Malta u li tagħti opinjoni tal-Kunsill dwar il-Programm ta’ Stabbiltà tal-2020 ta’ Malta

IL-KUMMISSJONI EWROPEA
            Brussell, 20.5.2020
            COM(2020) 518 final
            Rakkomandazzjoni għal
            RAKKOMANDAZZJONI TAL-KUNSILL
            dwar il-Programm Nazzjonali ta’ Riforma tal-2020 ta’ Malta u li tagħti opinjoni tal-Kunsill dwar il-Programm ta’ Stabbiltà tal-2020 ta’ Malta
            
               
         
         
            
            
            
               Rakkomandazzjoni għal
            
            
               RAKKOMANDAZZJONI TAL-KUNSILL
            
            
               dwar il-Programm Nazzjonali ta’ Riforma tal-2020 ta’ Malta u li tagħti opinjoni tal-Kunsill dwar il-Programm ta’ Stabbiltà tal-2020 ta’ Malta
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 121(2) u 148(4) tiegħu,
            
            
               Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta’ pożizzjonijiet ta’ baġit u s-sorveljanza u l-koordinazzjoni ta’ politika ekonomika
                  1
               , u b’mod partikolari l-Artikolu 5(2) tiegħu,
            
            
               Wara li kkunsidra r-rakkomandazzjoni tal-Kummissjoni Ewropea,
            
            
               Wara li kkunsidra r-riżoluzzjonijiet tal-Parlament Ewropew,
            
            
               Wara li kkunsidra l-konklużjonijiet tal-Kunsill Ewropew,
            
            
               Wara li kkunsidra l-opinjoni tal-Kumitat tal-Impjiegi,
            
            
               Wara li kkunsidra l-opinjoni tal-Kumitat Ekonomiku u Finanzjarju Ewropew,
            
            
               Wara li kkunsidra l-opinjoni tal-Kumitat tal-Protezzjoni Soċjali,
            
            
               Wara li kkunsidra l-opinjoni tal-Kumitat tal-Politika Ekonomika,
            
            
               Billi:
            
            
               (1)Fis-17 ta’ Diċembru 2019, il-Kummissjoni adottat l-Istħarriġ Annwali għat-Tkabbir Sostenibbli, li ta bidu għas-Semestru Ewropew tal-2020 għall-koordinazzjoni tal-politika ekonomika. Hija ħadet kont debitu tal-Pilastru Ewropew tad-Drittijiet Soċjali, iddikjarat mill-Parlament Ewropew, mill-Kunsill u mill-Kummissjoni fis-17 ta’ Novembru 2017. Fis-17 ta' Diċembru 2019, fuq il-bażi tar-Regolament (UE) Nru 1176/2011, il-Kummissjoni adottat ukoll ir-Rapport dwar il-Mekkaniżmu ta’ Twissija, li fih ma identifikatx lil Malta bħala wieħed mill-Istati Membri li jirrikjedi li jsirlu analiżi fil-fond. Fl-istess data, il-Kummissjoni adottat ukoll rakkomandazzjoni għal rakkomandazzjoni tal-Kunsill dwar il-politika ekonomika taż-Żona tal-Euro.
            
            
               (2)Ir-rapport tal-pajjiż għall-2020 ta’ Malta
                  2
                ġie ppubblikat fis-26 ta’ Frar 2020. Huwa vvaluta l-progress ta’ Malta fl-indirizzar tar-rakkomandazzjonijiet speċifiċi għall-pajjiż adottati mill-Kunsill fid-9 ta’ Lulju 2019
                  3
               , is-segwitu mogħti lir-rakkomandazzjonijiet adottati fis-snin preċedenti u l-progress ta’ Malta lejn il-miri nazzjonali tal-Ewropa 2020. 
            
            
               (3)Fil-11 ta’ Marzu 2020, l-Organizzazzjoni Dinjija tas-Saħħa uffiċjalment iddikjarat it-tifqigħa tal-COVID-19 bħala pandemija dinjija. Din hija emerġenza serja tas-saħħa pubblika għaċ-ċittadini, is-soċjetajiet u l-ekonomiji. Qiegħda tpoġġi s-sistemi tas-saħħa nazzjonali taħt pressjoni qawwija, qiegħda tikkawża tfixkil fil-katini ta’ provvista dinjija, toħloq volatilità fis-swieq finanzjarji, tiskatta xokkijiet fid-domanda tal-konsumatur u qegħda jkollha effetti negattivi f’diversi setturi. Qiegħda tkun ta’ theddida għall-impjiegi, tad-dħul finanzjarju tan-nies u ta’ theddida għan-negozju tal-kumpaniji. Hija kkawżat xokk ekonomiku mill-akbar li diġà qiegħed ikollu riperkussjonijiet serji fl-Unjoni Ewropea. Fit-13 ta’ Marzu 2020, il-Kummissjoni adottat Komunikazzjoni
                  4
                li tappella għal rispons ekonomiku kkoordinat għall-kriżi, li jinvolvi l-atturi kollha fil-livell nazzjonali u tal-Unjoni.
            
         
         
            
               (4)Diversi Stati Membri ddikjaraw stat ta’ emerġenza jew daħħlu miżuri ta’ emerġenza. Kull miżura ta’ emerġenza trid tkun strettament proporzjonata, neċessarja, b’terminu limitat u konformi ma’ standards Ewropej u internazzjonali. Trid tkun suġġetta għal sorveljanza demokratika u għal skrutinju ġudizzjarju indipendenti.
            
            
               (5)Fl-20 ta’ Marzu 2020, il-Kummissjoni adottat Komunikazzjoni dwar l-attivazzjoni tal-klawżola liberatorja ġenerali tal-Patt ta’ Stabbiltà u Tkabbir
                  5
               . Il-klawżola, kif prevista fl-Artikolu 5(1), 6(3), 9(1) u 10(3) tar-Regolament (KE) 1466/97 u l-Artikoli 3(5) u 5(2) tar-Regolament (KE) 1467/97, tiffaċilita l-koordinament tal-politiki baġitarji fi żminijiet ta’ kriżi ekonomika qawwija. Fil-Komunikazzjoni tagħha, il-Kummissjoni għamlet tagħha l-opinjoni tal-Kunsill li, meta titqies il-kriżi ekonomika qawwija mistennija bħala riżultat tat-tifqigħa tal-COVID-19, il-kundizzjonijiet preżenti jippermettu l-attivazzjoni tal-klawżola. Fit-23 ta’ Marzu 2020, il-Ministru tal-Finanzi tal-Istati Membri qablu mal-evalwazzjoni tal-Kummissjoni. L-attivazzjoni tal-klawżola liberatorja ġenerali tippermetti devjazzjoni temporanja mill-perkors ta’ aġġustament lejn l-objettiv baġitarju fuq perjodu medju, sakemm dan ma jpoġġix fil-periklu s-sostenibbiltà fiskali fuq perjodu medju ta' żmien. Fil-każ tal-parti korrettiva, il-Kunsill jista’ wkoll jiddeċiedi, b'rakkomandazzjoni mill-Kummissjoni, li jadotta trajettorja fiskali riveduta. Il-klawżola liberatorja ġenerali ma tissospendix il-proċeduri tal-Patt ta’ Stabbiltà u Tkabbir. Din tippermetti lill-Istati Membri li jiddevjaw mir-rekwiżiti baġitarji li normalment ikunu japplikaw fil-waqt li l-Kummissjoni u l-Kunsill ikunu jistgħu jieħdu l-miżuri neċessarja ta’ koordinazzjoni tal-politika fi ħdan il-qafas tal-Patt.
            
            
               (6)Hija meħtieġa azzjoni kontinwa biex tiġi limitata u kkontrollata l-firxa tal-pandemija, tissaħħaħ ir-reżiljenza tas-sistemi nazzjonali tas-saħħa, jittaffew il-konsegwenzi soċjoekonomiċi permezz ta’ miżuri ta’ appoġġ għan-negozji u għall-unitajiet domestiċi u sabiex jiġu żgurati kundizzjonijiet adegwati ta’ saħħa u sigurtà fil-post tax-xogħol bil-ħsieb li tkun tista’ titkompla l-attività ekonomika. Jenħtieġ li l-Unjoni tuża b’mod sħiħ id-diversi għodod li għandha għad-dispożizzjoni tagħha biex tappoġġa l-isforzi tal-Istati Membri f’dawk l-oqsma. B’mod parallel, jenħtieġ li l-Istati Membri u l-Unjoni jaħdmu flimkien biex iħejju l-miżuri meħtieġa biex jerġgħu lura għal funzjonament normali tas-soċjetajiet u l-ekonomiji tagħna u għal tkabbir sostenibbli, li jintegraw fost l-oħrajn it-tranżizzjoni ekoloġika u t-trasformazzjoni diġitali, u li jieħdu t-tagħlimiet kollha mill-kriżi.
            
            
               (7)Il-kriżi COVID-19 tefgħet enfażi fuq il-flessibbiltà li joffri s-Suq Uniku ta’ adattament għal sitwazzjoniijiet differenti ħafna mis-soltu. Madankollu, sabiex tiġi żgurata tranżizzjoni malajr u bla xkiel lejn il-fażi ta’ rkupru u l-moviment liberu ta’ oġġetti, servizzi u ħaddiema, jenħtieġ li jitneħħew miżuri urġenti eċċezzjonali li ma jħallux lis-Suq Uniku jiffunzjona b’mod normali, hekk kif dawn ma jibqgħux indispensabbli. Il-kriżi preżenti evidenzjat il-ħtieġa li jkun hemm pjani ta’ tħejjija għall-kriżijiet fis-settur tas-saħħa, li jkunu jinkludu b’mod partikolari strateġiji mtejba ta’ xiri, katini ta’ provvista diversifikati kif ukoll riżervi strateġiċi ta’ provvisti essenzjali. Dawn huma elementi kruċjali għall-iżvilupp ta’ pjani usa’ għat-tħejjija għall-kriżijiet. 
            
            
               (8)Il-leġiżlatur tal-Unjoni diġà emenda l-oqsma leġiżlattivi relevanti
                  6
                sabiex l-Istati Membri jkunu jistgħu jimmobilizzaw ir-riżorsi kollha mhux użati mill-Fondi Strutturali u ta’ Investiment Ewropej sabiex ikunu jistgħu jindirizzaw l-effetti eċċezzjonali tal-pandemija tal-COVID-19. Dawk l-emendi se jipprovdu flessibbiltà addizzjonali, kif ukoll proċeduri ssimplifikati u razzjonalizzati. Sabiex jittaffew il-pressjonijiet ta’ flussi ta’ flus, l-Istati Membri jistgħu jibbenefikaw ukoll minn rata ta’ kofinanzjament ta’ 100 % mill-baġit tal-Unjoni fis-sena kontabilistika 2020-2021. Malta hija mħeġġa li tagħmel użu sħiħ minn dawn il-possibbiltajiet sabiex tingħata għajnuna lill-individwi u s-setturi l-aktar milquta mill-isfidi.
            
            
               (9)Fit-30 ta’ April 2020, Malta ppreżentat il-Programm Nazzjonali ta’ Riforma tagħha tal-2020 u, fit-2 ta’ Mejju 2020, il-Programm ta’ Stabbiltà tagħha tal-2020. Sabiex jitqiesu r-rabtiet ta’ bejniethom, iż-żewġ programmi ġew evalwati fl-istess ħin.
            
            
               (10)Malta bħalissa tinsab fil-parti preventiva tal-Patt ta’ Stabbiltà u Tkabbir.
            
            
               (11)Fil-Programm ta’ Stabbiltà tal-2020 tiegħu, il-gvern qiegħed jippjana li l-bilanċ nominali jiddeterjora minn surplus ta’ 0,5% tal-PDG fl-2019 għal defiċit ta’ 7,5% tal-PDG fl-2020. Id-defiċit huwa pprojettat li jonqos għal 3,6% tal-PDG fl-2021. Wara li naqas għal 43,1% tal-PDG fl-2019, il-proporzjon tad-dejn tal-amministrazzjoni pubblika mal-PDG mistenni li jiżdied għal 54,5% fl-2020 skont il-Programm ta’ Stabbiltà tal-2020. Il-prospettiva makroekonomika u fiskali hija affettwata bl-inċertezza kbira dovuta għall-pandemija tal-COVID-19.
            
            
               (12)Bħala reazzjoni għall-pandemija tal-COVID-19, u bħala parti minn approċċ tal-Unjoni kkoordinat, Malta adottat miżuri baġitarji sabiex tiżdied il-kapaċità tas-sistema tas-saħħa tagħha, trażżan il-pandemija u tipprovdi rimedju lil dawk l-individwi u setturi li jkunu ntlaqtu b’mod partikolari. Skont il-Programm ta’ Stabbiltà tal-2020, dawn il-miżuri baġitarji jammontaw għal 4,1% tal-PDG. Il-miżuri jinkludu supplimenti fuq il-paga għal setturi li sofrew, iż-żieda tal-kapaċità tal-kura tas-saħħa u miżuri soċjali marbuta mal-COVID-19. Barra minn dan, Malta ħabbret miżuri li, filwaqt li ma għandhomx impatt baġitarju dirett, se jikkontribwixxu fl-għoti ta’ sostenn għal-likwidità tan-negozji. Il-Programm ta’ Stabbiltà tal-2020 jistma li l-garanziji tal-gvern se jippermettu lill-banek li jirfdu l-portafoll ta’ self ġdid lill-kumpaniji b’sa massimu ta’ 6,1% tal-PDG. Dawk il-miżuri jinkludu garanziji fuq is-self. Il-Programm ta’ Stabbiltà tal-2020 ikkonferma wkoll tħabbiriet li kienu saru qabel ta’ differimenti tat-taxxa fil-każ tat-taxxa fuq id-dħul personali u tal-kumpaniji, tat-taxxa fuq il-valur miżjud u l-kontribuzzjonijiet soċjali. Kollox ma’ kollox, il-miżuri li ħadet Malta huma konformi mal-linji-gwida stabbiliti mill-Komunikazzjoni tal-Kummissjoni dwar rispons ekonomiku kkoordinat għat-tifqigħa tal-COVID-19. L-implimentazzjoni sħiħa ta’ dawn il-miżuri, segwita minn iffukar ġdid tal-politiki fiskali lejn il-kisba ta’ pożizzjonijiet fiskali prudenti fuq perjodu medju, meta jkunu jippermettu l-kundizzjonijiet ekonomiċi, se jkunu ta’ kontribut għall-preservazzjoni tas-sostenibbiltà fiskali fuq perjodu medju. 
            
            
               (13)Fuq il-bażi tat-tbassir tar-rebbiegħa tal-Kummissjoni tal-2020, jekk ma jkun hemm ebda tibdil ta’ politika, il-bilanċ tal-amministrazzjoni pubblika ta’ Malta huwa mbassar li jkun ta’ -6,7% tal-PDG fl-2020 u -2,5% fl-2021. Il-proporzjoni tad-dejn tal-amministrazzjoni pubblika huwa pprojettat li jibqa’ taħt is-60% tal-PDG fl-2020 u fl-2021.
            
            
               (14)Fl-20 ta’ Mejju 2020 il-Kummissjoni ħarġet rapport imħejji skont l-Artikolu 126(3) tat-Trattat minħabba li Malta qiegħda tippjana li teċċedi l-limitu fuq id-defiċi ta’ 3% tal-PDG fl-2020. Kollox ma’ kollox, l-analiżi tindika li l-kriterju tad-defiċit kif definit fit-Trattat u fir-Regolament (KE) Nru 1467/1997 ma twettaqx.    
            
            
               (15)B’reazzjoni għall-pandemija COVID-19, Malta ħadet miżuri ta’ konteniment permezz ta’ kampanja effettiva ta’ komunikazzjoni dwar is-saħħa, u stabbiliet miżuri ta’ iżolament fiżiku u ta’ kwarantina, monitoraġġ u livell għoli ta’ ttestjar u traċċar tal-kuntatti. L-awtoritajiet Maltin qegħdin jaħdmu wkoll biex iżidu l-kapaċità tal-isptarijiet, fosthom dik iddedikata lill-Unitajiet tat-Terapija Intensiva. L-akkwist dirett ta’ Tagħmir Protettiv Personali (Personal Protective Equipment, PPEs) qiegħed isir fil-livell nazzjonali. Malta ngħaqdet ukoll mal-proċess ta’ akkwist bi sħab tal-Unjoni fil-każ tal-PPEs, ir-reaġenti tal-laboratorju u t-testijiet u l-ventilaturi. Fir-rigward tal-mediċini u l-ingredjenti attivi, Malta qiegħda żżomm għajnejha b’mod attiv fuq is-sitwazzjoni sabiex tidentifika u tantiċipa kwalunkwe nuqqas possibbli u tieħu azzjoni rimedjali minnufih, speċjalment fil-każ tal-għeluq tal-fruntieri minn pajjiżi li normalment jipprovdu l-mediċini jew l-ingredjenti attivi. Fit-12 ta’ Mejju 2020, il-Kummissjoni approvat skema ta’ EUR 11,5 miljun b’sostenn għall-investimenti fil-produzzjoni ta’ prodotti relevanti għall-COVID-19 inklużi prodotti mediċi bħal ma huma baċċini, apparat mediku u għall-isptarijiet, inklużi ventilaturi kif ukoll apparat u lbies protettiv. Għall-persunal mediku kien hemm ukoll riallokazzjoni u taħriġ mill-ġdid li kienu effettivi. Speċjalisti tas-Saħħa Pubblika li kienu jokkupaw diversi pożizzjonijiet f'korpi u ministeri regolatorji ngħataw skopijiet u kompiti ġodda biex ikunu jistgħu jassistu f’din il-pandemija. 
            
            
               (16)Il-Gvern Malti ta appoġġ lin-negozji permezz ta’ appoġġ finanzjarju li jintuża fit-telexogħol u ta sussidji għall-ħaddiema li jkunu fi kwarantina obbligatorja. Il-Gvern ipprovda wkoll garanziji u differiment tat-taxxa għan-negozji, fosthom lil dawk li jaħdmu għal rashom. Impjegati full time ta’ impriżi li joperaw f’setturi bħall-bejgħ bl-imnut, bl-ingrossa, it-turiżmu u l-ospitalità li sofrew b’mod drastiku minħabba l-pandemija tal-COVID-19 jew setturi li kellhom jissospendu temporanjament l-operazzjonijiet b'ordni tas-Supretendent tas-Saħħa Pubblika se jkunu intitolati għal massimu ta’ ħamest ijiem ta’ salarju fil-ġimgħa, abbażi ta’ salarju ta’ EUR 800 fix-xahar. L-impjegati f’setturi affetwati b’mod anqas qawwi huma intitolati għal jum/jumejn fil-ġimgħa, abbażi ta’ salarju ta’ EUR 800 fix-xahar. Il-Gvern ħabbar ukoll appoġġ għal persuni b’diżabilità, għal familji bit-tfal fejn iż-żewġ ġenituri għandhom impjieg u l-ebda minnhom ma jista’ jaħdem mid-dar, għal ħaddiema li tilfu l-impjieg tagħhom minħabba l-kriżi attwali u għal dawk mingħajr impjieg li jgħixu f’akkomodazzjoni mikrija.  Fl-aħħar nett, il-Gvern se jkun qiegħed jiffinanzja sa 2,5 % tar-rati tal-imgħax fuq is-self mill-banek li jittieħdu minn negozji milquta bil-pandemija tas-COVID-19.
            
            
               (17)Is-sistema tas-saħħa Maltija tagħti riżultati tajbin fis-saħħa. Madankollu, it-tifqigħa tal-pandemija tal-COVID-19 poġġiet is-sistema tas-saħħa pubblika Maltija taħt livelli ta’ pressjoni bla preċedent. L-isforzi li jiffukaw fuq il-bini tal-kapaċità tas-sistema tal-kura tas-saħħa biex din tkun tista’ tirrispondi b’mod effettiv għal kriżijiet pandemiċi, bħall-COVID-19, itejbu r-reżiljenza tagħha. L-oqsma li ġejjin jeħtieġu monitoraġġ partikolari: (i) id-dipendenza dejjem tiżdied fuq infermiera migranti fil-kura akuta u fit-tul, kif ukoll l-għadd ta’ prattikanti mediċi ġenerali li qegħdin jikbru fl-età, jistgħu jkunu ta’ sfida; (ii) id-diffikultajiet biex isiru disponibbli mediċini ġodda u innovattivi; (iii) in-nefqa qawwija mill-but fuq il-kura primarja u għall-kura bħala outpatients u fuq ċerti mediċini; (iv) il-listi ta’ stennija għall-ispeċjalizzazzjonijiet ta’ kura li jingħataw fis-servizz tal-outpatients huma b’mod konsistenti twal u dan l-aħħar kienu qegħdin jiżdiedu. Ir-riorjentazzjoni tal-għoti tas-servizzi lil hinn mill-isptarijiet lejn il-kura primarja wkoll għadha prijorità ewlenija.
            
            
               (18)Skont it-tbassir tal-Kummissjoni, il-qgħad mistenni li jiżdied għal 5,9% fl-2020 u li jirkupra għal 4,4% fl-2021. Sabiex jittaffew l-impatti serji tal-kriżi fuq l-impjiegi, Malta ħadet miżuri ta’ emerġenza, f’konsultazzjoni mas-sħab soċjali, biex tevita s-sensji billi minflokhom ingħatat preferenza għal ħidma b’sigħat imnaqqsa. L-adozzjoni ta’ arranġamenti għal xogħol b’ħinijiet iqsar fuq bażi aktar permanenti tipproteġi wkoll l-impjiegi matul it-tranżizzjoni lejn l-irkupru ekonomiku. Huwa kruċjali li jkun hemm garanzija ta’ sostenn u aċċess għall-protezzjoni soċjali għall-ħaddiema kollha, inklużi dawk li jaħdmu għal rashom, u li tittieħed f’kunsiderazzjoni l-possibbiltà li jkun hemm qgħad għat-tul. Jenħtieġ li s-sistema ta’ protezzjoni soċjali ta’ Malta tiżgura li jingħata appoġġ adegwat lil ħaddiema barranin biex isibu impjieg alternattiv; li jinżammu attivi l-permessi tax-xogħol, meta jkun possibbli, kif ukoll l-aċċess għal servizzi soċjali oħra. Is-sehem ta’ adulti b’livell baxx ta’ ħiliet huwa komparattivament għoli, aggravat minn proporzjon għoli ta’ studenti li jieqfu mill-iskola qabel iż-żmien. Il-kriżi attwali tista’ tisserja n-nuqqas ta’ ħiliet f’xi setturi u tiddefinixxi mill-ġdid il-ħtiġijiet ta’ ħiliet f’oħrajn. B’hekk, l-immappjar tal-ħiliet u t-taħriġ mill-ġdid tal-ħaddiema jsiru aktar importanti, b’mod partikolari fil-każ tal-ħiliet diġitali u ekoloġiċi. Dan l-aħħar Malta għamlet progress fl-edukazzjoni u t-taħriġ iżda għad fadal sfidi sinifikanti, fosthom sehem kbir ta’ studenti b’livelli insuffiċjenti ta’ ħiliet bażiċi. 
            
            
               (19)Bil-kriżi tal-COVID-19 l-offerta malajr ta’ appoġġ ta’ likwidità lin-negozji saret prijorità urġenti għal Malta. L-iżgurar ta’ fluss kontinwu ta’ kreditu, u l-aċċess għall-finanzi, huwa essenzjali, speċjalment fil-każ tal-impriżi żgħar u ta’ daqs medju fis-setturi l-aktar milquta. Is-sistema bankarja għandha rwol importanti fl-implimentazzjoni effettiva ta’ miżuri ta’ likwidità billi tipprovdi self u direzzjonar ta’ garanziji pubbliċi, biex b’hekk jingħeleb l-approċċ konservattiv fil-prattiki ta’ self li kien hemm qabel il-kriżi. Fil-proċess tat-tfassil u l-implimentazzjoni ta’ dawn il-miżuri, hemm bżonn li titqies ir-reżiljenza tas-settur bankarju.
            
            
               (20)Biex jitrawwem l-irkupru ekonomiku, se jkun importanti li l-proġetti ta’ investiment pubbliku maturi jiġu ffinanzjati b’mod aktar qawwi fil-bidu, u li jiġi promoss l-investiment privat, inkluż permezz ta’ riformi rilevanti. L-investimenti b’appoġġ għall-irkupru jirrappreżentaw opportunità biex l-ekonomija Maltija titqiegħed fuq perkors aktar sostenibbli. It-trasformazzjoni ta’ Malta lejn ekonomija newtrali għall-klima se tkun tirrekjedi investiment imdaqqas mill-privat u mill-gvern matul perjodu sostanzjali ta’ żmien. L-investiment biex jitnaqqsu l-emissjonijiet ta’ gassijiet b’effett ta’ serra fil-Pjan Nazzjonali tal-Enerġija u l-Klima tagħha, u biex jiġu indirizzati  esternalitajiet ambjentali negattivi oħrajn, b’mod partikolari f’setturi bħall-kostruzzjoni u t-trasport jista’ jgħin biex jintlaħqu l-objettivi doppji ta’ rkupru ekonomiku u ta’ sostenibbiltà. L-appoġġ għar-rinnovazzjoni tal-istokk tal-bini eżistenti u skemi ta’ taħriġ immirati jkunu ta’ għajnuna fit-titjib tar-rendiment tal-bini fl-użu tal-enerġija. Jekk isir aktar investiment fuq it-trasport sostenibbli jista’ jkun li jiġi żgurat li jkun hemm alternattivi vijabbli għall-użu tal-karozzi privati. L-ipprogrammar tal-Fond għal Tranżizzjoni Ġusta għall-perjodu 2021-2027 jista’ jgħin lil Malta tittratta xi wħud mill-isfidi li toffri t-tranżizzjoni lejn ekonomija li tkun newtrali fejn tidħol il-klima, kif jidher fl-Anness D tar-rapport tal-pajjiż
                  7
               . Dan jippermetti lil Malta tagħmel l-aħjar użu minn dak il-fond. 
            
            
               (21)L-għoti ta’ aktar importanza lir-riċerka u l-innovazzjoni u l-integrazzjoni akbar ta’ dawn fl-ambjent tan-negozju jkunu ta’ appoġġ għas-sostenibbiltà tal-mudell ekonomiku ta’ Malta bbażat fuq l-għarfien. Malta żviluppat servizzi tal-gvern elettroniku għaċ-ċittadini u n-negozji, fosthom numru ta’ apps tal-mowbajl. Madankollu, l-użu tagħhom mill-pubbliku għadu limitat. Sabiex tiġi ffaċilitata t-tranżizzjoni diġitali tal-ekonomija, huwa essenzjali li jitħeġġeġ l-użu tas-servizzi pubbliċi diġitali miċ-ċittadini u min-negozji.  
            
            
               (22)It-trasformazzjoni ta’ Malta lejn settur tas-servizzi orjentat internazzjonalment u l-ispeċjalizzazzjoni tiegħu fil-logħob tal-azzard remot, l-assi virtwali u l-iskemi tagħha ta’ ċittadinanza u residenza, filwaqt li jikkontribwixxu għat-tkabbir ekonomiku, jagħmluha suxxettibbli għar-riskji tal-ħasil tal-flus, li għad iridu jiġu mtaffija. Għall-prevenzjoni u l-ġlieda kontra dawn ir-riskji, ittieħdu passi biex jissaħħaħ ir-rwol tas-superviżur tal-ħasil tal-flus. Ittejbet ukoll il-kooperazzjoni ma’ awtoritajiet kompetenti oħra. Madankollu, tnissel tħassib il-prassi tal-Awtorità ta’ Malta tas-Servizzi Finanzjarji li tagħmel insourcing tal-kompiti ta’ superviżjoni tagħha lil konsulenza privata. In-nuqqasijiet fl-investigazzjoni u l-prosekuzzjoni tal-ħasil tal-flus għadhom ta’ sfida. It-tisħiħ tas-superviżjoni nazzjonali ta’ negozji finanzjarji orjentati b’mod internazzjonali b’liċenzja f’Malta jsaħħaħ il-qafas ġenerali ta’ governanza. Fis-settur tal-assigurazzjoni huwa essenzjali li jkun hemm kooperazzjoni bejn is-superviżuri domestiċi u dawk esterni. Hemm ukoll lok għal titjib fis-superviżjoni tal-fergħat tal-banek ta’ pajjiżi terzi kif ukoll għal titjib fl-approċċ orjentat lejn ir-riskju u l-valutazzjoni tal-adegwatezza tal-ġestjoni tar-riskju ta’ istituzzjonijiet bankarji.
            
            
               (23)L-indirizzar tal-ippjanar aggressiv tat-taxxa jibqa’ kruċjali biex jittejbu l-effiċjenza u l-ġustizzja tas-sistemi tat-taxxa. L-effetti sekondarji tal-istrateġiji ta’ ppjanar aggressiv tat-taxxa mill-kontribwenti bejn l-Istati Membri jirrikjedu azzjoni kkoordinata ta’ politiki nazzjonali biex jikkomplimentaw il-leġiżlazzjoni tal-UE. Malta ħadet passi biex tindirizza prattiki ta’ ppjanar aggressiv tat-taxxa billi implimentat inizjattivi miftehma minn qabel fuq livell internazzjonali kif ukoll dak Ewropew, iżda t-trattament ta’ kumpaniji residenti mhux domiċiljati kif ukoll l-iskemi ta’ ċittadinanza u ta’ residenza b’investiment, li lanqas biss jobbligaw li individwu jkun residenti f’Malta għal finijiet ta’ taxxa, joħolqu riskju doppju ta’ nuqqas ta’ ħlas ta’ taxxa kemm għall-kumpaniji kif ukoll għall-individwi. 
            
         
         
            
               (24)Malta għandha wkoll quddiemha sfidi biex issaħħaħ il-kapaċità istituzzjonali tagħha fil-ġlieda kontra l-korruzzjoni. Malta ħabbret riformi biex issaħħaħ l-investigazzjoni u l-prosekuzzjoni tal-korruzzjoni u qiegħda tikkonsulta l-partijiet interessati rilevanti, b’mod partikolari l-Kummissjoni ta’ Venezja, dwar riformi fil-ġudikatura. Għandhom jiġu adottati miżuri konkreti biex jitlestew dawn ir-riformi kollha u biex dawn isiru operazzjonali.
            
            
               (25)Filwaqt li r-rakkomandazzjonijiet attwali jiffukaw fuq l-indirizzar tal-impatti soċjoekonomiċi tal-pandemija u fuq l-iffaċilitar tal-irkupru ekonomiku, ir-rakkomandazzjonijiet speċifiċi għall-pajjiż tal-2019 adottati mill-Kunsill fid-9 ta’ Lulju 2019 koprew ukoll riformi li huma essenzjali biex jiġu ttratati l-isfidi strutturali fuq perjodu medju sa dak twil. Dawn ir-rakkomandazzjonijiet jibqgħu pertinenti u se jkomplu jiġu mmonitorjati matul iċ-ċiklu annwali tas-Semestru Ewropew tas-sena d-dieħla. Dan japplika wkoll għal rakkomandazzjonijiet rigward politiki ekonomiċi relatati mal-investiment. Dawn ir-rakkomandazzjonijiet tal-aħħar għandhom jitqiesu għall-ipprogrammar strateġiku tal-finanzjament tal-politika ta’ koeżjoni ta’ wara l-2020, inkluż għal miżuri ta’ mitigazzjoni u l-istrateġiji ta’ ħruġ fir-rigward tal-kriżi attwali. 
            
            
               (26)Is-Semestru Ewropew jipprovdi l-qafas għal koordinazzjoni kontinwa tal-politika ekonomika u tal-impjiegi fl-Unjoni, li jista’ jkun ta’ kontribut għal ekonomija sostenibbli. L-Istati Membri evalwaw il-progress fir-rigward tal-implimentazzjoni tal-Għanijiet ta’ Żvilupp Sostenibbli (Sustainable Development Goals, SDGs) tan-Nazzjonijiet Uniti fil-Programmi Nazzjonali ta’ Riforma tal-2020 tagħhom. Billi tiżgura l-implimentazzjoni sħiħa tar-rakkomandazzjonijiet ta’ hawn taħt, Malta se tikkontribwixxi għall-progress lejn l-SDGs u għall-isforz komuni biex tiġi żgurata s-sostenibbiltà kompetittiva fl-Unjoni. 
            
            
               (27)Il-koordinazzjoni mill-qrib bejn l-ekonomiji fl-unjoni ekonomija u monetarja hija kruċjali fil-kisba ta’ rkupru malajr mill-impatt ekonomiku tal-COVID-19. Bħala Stat Membru li l-munita tiegħu hija l-euro – u filwaqt li titqies il-gwida politika pprovduta mill-Grupp tal-Euro – jenħtieġ li Malta tara li l-politiki tagħha jibqgħu konsistenti mar-rakkomandazzjonijiet taż-Żona tal-Euro u kkoordinati ma’ dawk tal-Istati Membri l-oħra taż-Żona tal-Euro.
            
            
               (28)Fil-kuntest tas-Semestru Ewropew tal-2020, il-Kummissjoni wettqet analiżi komprensiva tal-politika ekonomika ta’ Malta u ppubblikatha fir-rapport tal-pajjiż għall-2020. Hija vvalutat ukoll il-Programm ta’ Stabbiltà tal-2020, il-Programm Nazzjonali ta’ Riforma tal-2020 u s-segwitu mogħti għar-rakkomandazzjonijiet indirizzati lil Malta fi snin preċedenti. Mhux biss ħadet kont tar-rilevanza tagħhom għall-politika fiskali u soċjoekonomika sostenibbli f’Malta, iżda wkoll tal-konformità tagħhom mar-regoli u mal-gwida tal-Unjoni, fid-dawl tal-ħtieġa li l-governanza ekonomika ġenerali tal-Unjoni tissaħħaħ billi jingħata input f’livell tal-Unjoni dwar deċiżjonijiet nazzjonali futuri. 
            
            
               (29)Fid-dawl ta’ din il-valutazzjoni, il-Kunsill eżamina l-Programm ta’ Stabbiltà tal-2020 u l-opinjoni tiegħu
                  8
                hija riflessa b’mod partikolari fir-rakkomandazzjoni (1) hawn taħt,
            
            
            
               B’DAN JIRRAKKOMANDA li Malta tieħu azzjoni fl-2020 u fl-2021 biex:
            
            
               1.F’konformità mal-klawżola liberatorja ġenerali, tieħu l-miżuri kollha meħtieġa biex tindirizza b’mod effettiv il-pandemija, issostni l-ekonomija u tappoġġa l-irkupru sussegwenti. Meta l-kundizzjonijiet ekonomiċi jkunu jippermettu, issegwi politiki fiskali mmirati lejn il-kisba ta’ pożizzjonijiet fiskali prudenti fuq perjodu medju u tiżgura s-sostenibbiltà fejn jidħol id-dejn, filwaqt li ttejjeb l-investiment. Issaħħaħ ir-reżiljenza tas-sistema tas-saħħa fir-rigward tal-ħaddiema li jaħdmu fil-qasam tas-saħħa, tal-prodotti mediċi kritiċi u tal-kura primarja. 
            
            
               2.Tikkonsolida l-arranġamenti għal xogħol b’ħinijiet iqsar u tiżgura l-adegwatezza tal-protezzjoni kontra l-qgħad għall-ħaddiema kollha. Issaħħaħ il-kwalità u l-inklużività tal-edukazzjoni u l-iżvilupp tal-ħiliet.
            
            
               3.Tara li jkun hemm implimentazzjoni effettiva ta’ appoġġ ta’ likwidità għal negozji affettwati, fosthom dawk li jaħdmu għal rashom. Tiffinanzja fil-bidu tal-perjodu tagħhom proġetti maturi ta’ investiment pubbliku u tippromwovi l-investiment privat biex jiġi mbuttat ’il quddiem l-irkupru ekonomiku.  Tiffoka l-investiment fuq it-tranżizzjoni ekoloġika u diġitali, b’mod partikolari fuq il-produzzjoni u l-użu nadif u effiċjenti tal-enerġija, it-trasport sostenibbli, il-ġestjoni tal-iskart, ir-riċerka u l-innovazzjoni.
            
            
               4.Tlesti r-riformi li jittrattaw in-nuqqasijiet attwali fil-kapaċità istituzzjonali u l-governanza biex tissaħħaħ l-indipendenza ġudizzjarja. Tkompli bil-ħidma biex jiġu evalwati u mtaffija b’mod adegwat ir-riskji tal-ħasil tal-flus u biex jiġi żgurat l-infurzar effettiv tal-qafas kontra l-ħasil tal-flus. Iżżid il-pass fl-azzjoni biex jiġu ttrattati l-karatteristiċi tas-sistema tat-taxxa li jiffaċilitaw l-ippjanar aggressiv tat-taxxa minn individwi u minn kumpaniji multinazzjonali.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        ĠU L 209, 2.8.1997, p. 1.
               
               
                  
                     (2)
                  
                        SWD(2020) 517 final.
               
               
                  
                     (3)
                  
                        ĠU C 301, 5.9.2019, p. 117.
               
               
                  
                     (4)
                  
                        COM(2020) 112 final.
               
               
                  
                     (5)
                  
                        COM(2020) 123 final.
               
               
                  
                     (6)
                  
                        Ir-Regolament (UE) 2020/460 tal-Parlament Ewropew u tal-Kunsill tat-30 ta’ Marzu 2020 li jemenda r-Regolamenti (UE) Nru 1301/2013, (UE) Nru 1303/2013 u (UE) Nru 508/2014 fir-rigward ta’ miżuri speċifiċi biex jiġu mmobilizzati investimenti fis-sistemi tal-kura tas-saħħa tal-Istati Membri u f’setturi oħra tal-ekonomiji tagħhom b’reazzjoni għat-tifqigħa COVID‐19 (Inizjattiva ta’ Investiment b’Reazzjoni għall-Coronavirus) (ĠU L 99, 31.3.2020, p.5) kif ukoll ir-Regolament (UE) 2020/558 tal-Parlament Ewropew u tal-Kunsill tat-23 ta’ April 2020 li jemenda r-Regolamenti (UE) Nru 1301/2013 u (UE) Nru 1303/2013 rigward miżuri speċifiċi biex tingħata flessibbiltà eċċezzjonali għall-użu tal-Fondi Strutturali u ta’ Investiment Ewropej b’reazzjoni għat-tifqigħa ta’ COVID-19 (ĠU L 130, 24.4.2020, p. 1)
               
               
                  
                     (7)
                  
                        SWD(2020) 517 final.
               
               
                  
                     (8)
                  
                        Skont l-Artikolu 5(2) tar-Regolament tal-Kunsill (KE) Nru 1466/97.